مساء الخير ورمضان مبارك علينا وعليكم جميعا ..  
بما اني كنت في يوم من الايام حابب ابدا في ال DotNet وكنت تايه ومكنتش عارف ابدا ازاي  
انهارده افتكرت نفسي لما كنت في اللحظه وحبيت اشارك بال Roadmap اللي انا مشيت عليها لعلها تفيد شخص حابب يبدأ في ال DotNet بس تايه ومش عارف يبدا ازاي  
  
انت ممكن تلاقي اكتر من حد بيديك roadmap مختلفه وانت في الاخر هتبدا تقارن بينهم وتظبط ال roadmap بتاعتك اللي هتمشي عليها  
وانا هقولك ال roadmap اللي انا مشيت عليها واللي ممكن بردو يكون فيه roadmap افضل منها عشان كده لو حد عنده اضافه ياريت يسيبها في Comment  
  
Back end developer Using [Asp.Net](http://asp.net/) Core Roadmap  
  
قبل اي حاجه انت المفروض يكون عندك معرفه ب ال html , css , J's مش شرط تكون معرفه كبيره يعني وانت تكون محترف فيهم .. لاكن ع الأقل تكون عارف ازاي بتتعامل معاهم عشاان هتقابلهم كتير في طريقك  
وطبعا تكون بتذاكر الحاجات المهمه عند اي Software Engineer زي ..  
Data Structures  
Algorithms  
Problem solving  
  
نبدا علي بركه الله  
  
1 - C#  
تفهمها كويس جدا ومتستعجلش فيها  
  
2 - OOP  
تفهمها كويس جدا بردو  
  
3 - SQL  
وممكن متتعمقش فيها جامد في الاول بس يستحسن طبعا انك توصل فيها لمستوي كويس لان دا هيفيدك قدام  
  
4 - SQL Server  
تفهم ازاي تتعامل مع ال SQL Server وممكن تعمل قاعده بيانات صغيره عليه ب استخدام SQL عشان بس المعلومات دي تثبت في دماغك  
  
5 - Entity Framework core  
بعد كده هتحتاج تفهم Entity Framework core عشان في الغالب 80% أو نقدر نقول 90% كمان من تعاملك مع الداتا بيز في مشاريعك هيكون ب استخدام ال Entity Framework core ومش هتستخدم SQL غير في حاجات نادره جدا بس طبعا طبعا لازم تبقي فاهم SQL بردو عشان هتحتاجها بردو قدام وكمان قدام في مشاريعك هتحتاج انك تفتح ال SQL profiler و تبص علي ال query اللي ال Entity Framework core بتبعتها لل SQL Server عشان تبدأ تحلل ال Query دي وتوصل لافضل Query تكون بتنفذ المطلوب وبإفضل اداء ممكن  
عشان كده انت هنا هتحتاج انك تكون فاهم SQL عشان تقدر تفهم ال Query دي من ال SQL profiler  
دا غير انك في حالات نادره هتحتاج تكتب Query بنفسك  
  
6 - [Asp.net](http://asp.net/) Core  
هنا هيكون اول تعامل ليك مع ال [ASP.net](http://asp.net/) هتبدا تفهمه كويس وتفهم ال Configure الخاصه بيه وهتبدا تنفذ مشروع صغير كده Web App عن ال CRUD Operations يعني تعرف ازاي تعمل Add , Update , Delete , Select للداتا اللي عندك في الداتا بيز بإستخدام ال Entity Framework core اللي انت اتعلمتها في الاول  
ويفضل انك تشوف كورس بيشرح بطريقه ال MVC عشان تفهمها والأغلبية بيشرحوا بالطريقه دي  
بعد الكورس دا هتبقي بدأت تفهم الدنيا شويه وهتلاقي الطريق بدا ينور اكتر قدامك  
  
  
لحد هنا كل اللي انت اتعلمته دا كان اساسيات في ال DotNet  
هتبدا بقي بعد كده تدخل علي Level الوحش زي ما بيقولوا  
أو بمعني هتبدا تتعلم مواضيع مهمة جدا

7 - Identity  
اكيد انت في الابلكيشن بتاعك هتحتاج يكون فيه Login , Register وهتحتاج تظبط الصلاحيات بتاعت ال User's بحيث أن مش اي user كده والسلام يقدر يعمل اي حاجه في الابلكيشن بتاعك وكل User يبقي ليه صلاحيات علي حاجات معينه بس في الابلكيشن  
  
8 - Repository Pattern  
لو انت بقي من الناس الجامده اللي بتحب شغلها دائما يكون نضيف ف انت لازم تتعلم ال Repository Pattern ودا هيخليك تنظم الابلكيشن بتاعك وتخلي كل الكود اللي بيتعامل مع الداتا بيز في مكان بعيد عن ال Controller ودا لاسباب كتير ومنها انك لو حبيت في الابلكيشن بتاعك تغير ال Entity Framework core في المستقبل لاي حاجه تانيه مش هتكون مُضطر انك تروح تعدل في كل حته في الابلكيشن بتاعك وهيكفي بس انك تروح تعدل في ال repository بتاعك  
وحتي لو انت مش هتغير ال Entity Framework ف انا من وجهه نظري ان يكون الكود اللي بيتعامل مع الداتا بيز في مكان واحد لوحده دا افضل من انك تروح تستخدم ال DbContext في ال Controller بتاعك  
وهتتعلم ازاي تستخدم ال Unit of work في الابلكيشن بتاعك  
  
ويسلام بقي لو انت جامد كده وبتستخدم ال 3 layer architecture في الابلكيشن بتاعك وبتخلي ال business Logic في layer لوحدها وال data access في layer لوحدها وال presentation في layer لوحدها تبقي انت كده راجل محترم وابن ناس  
  
9 - API  
هنا بقي عايز اقولك انك مش هتتعب كتير ولا حاجه .. لأن نفس اللي انت هتعمله في ال Web API هو هو نفس اللي انت كنت بتعمله قبل كده مع ال MVC .. بس انت هنا هتشيل ال V وتشتغل ب ال MC 😹  
يعني ب اختصار هتعمل back end فقط بدون ما تعمل View  
يعني نفس اللي انت كنت بتعمله قبل كده لاكن هيكون فيه شويه حاجات جديده بس مش كتير  
زي انك تفهم الفرق بين ال Controller العادي وال API Controller وطبعا كل الكلام دا بسيط جدا  
وزي انك تفهم ال Status Code واي الفرق بين كل حاله فيهم وامتي تبعت Status Code 200 وامتي تبعت Status Code 404 وهكذا الي آخره ..  
  
10 - JWT  
انت دلوقتي بعد ما عملت ال API بتاعك طبعا محتاج ت Secure ال API دا ودي مهمه ال JWT

11 - انت هنا هتكون قطعت مشوار كبير جدا واتعلمت كتير بس رحله التعلم لسه مخلصتش ومش هتخلص  
هتبقي محتاج انك تدخل علي Level الكبار بقي وتتعلم المواضيع دي  
Design patterns  
Solid principles  
Clean Code  
انا عايز اقولك انك لما تبدأ تتعلم الحاجات دي هتكتشف انك فاهم حاجات كتير منهم وكنت بطبقها في مشاريعك بالفعل  
  
وهنا ياصديقي انت جيت لمرحله انك تثبت ما تعلمته .. يعني تعمل كام مشروع محترم كده وتطبق فيه كل اللي انت اتعلمته دا ويكون مشروع فيه Business Logic محترم والمهم انك تكون بتستخدم فيه ال Repository Pattern وال 3 Layer architecture وتكون بتحترم فيه ال Solid Principles  
عشان تثبت للناس اللي هتشوف الكود بتاعك انك فاهم وشاطر  
  
هتقولي طب مانا كنت عامل project عن ال CRUD Operations وكنت عامل Project عن استخدام ال repository pattern اللي طبقته في الكورس وانا بتعلم repository pattern  
وكنت عامل project عن ال API اللي طبقته في الكورس وانا بتعلم API ..  
  
هقولك ياصديقي الناس اللي كانت بتشرحلك المواضيع دي في الكورسات وال Playlists كانوا بيعملوا مشاريع بسيطه بحيث انها توصلك الفكره مش اكتر لاكن مكانش هدفهم أنهم يركزوا علي أنهم يعملوا مشاريع كبيره تتحط في ال CV بتاعك  
ودي مهمتك بقي وهيه انك تعمل اللي ربنا يقدرك عليه من مشاريع كبيره حتي لو هتعمل مشروع واحد أو اتنين بس يكون فيهم Business Logic محترم وتكون مطبق فيه كل الحاجات اللي انت اتعلمتها فوق دي انت كده هتبقي تمام جدا  
  
المشاريع الصغيره اللي انت طبقتها في الكورسات دي ممكن ترفعها علي GitHub عندك لاكن بلاش تحطها واجهه ليك في ال CV وحط في ال CV المشاريع الكبيره بس اللي تجذب الناس أنها تدخل تعرف عنك اكتر اول ما يشوفوها ، طيب هتقولي مانا back end ومليش في ال Front اوي .. هقولك يامكتر التمبلتس الجاهزه المجانيه علي الانترنت .. ادخل حمل اي تمبلت يعجبك بيكون عباره عن Front end بس وانت اشتغل عليه واعمل عليه ال back end .. انت بس هتحتاج المعرفه اللي قولنا عليها في بدايه البوست اللي هيه  
Html , css , js  
معرفه مش شرط تكون متعمقه بس يكفي انها تخليك قادر تعدل علي التمبلت اللي حملته  
  
واخر حاجه عايز اقولها اني محبتش احط مصادر لأن انا ممكن اكون برتاح لمصادر متكونش مناسبه ليك أو انت تكون مش مرتاح ليها والعكس طبعا  
لذالك حتته المصادر دي انا سايبها علي ربنا ثم عليك وانت تبحث عنها والمصادر كتير متقلقش سواء مجانيه او غير مجانيه المهم بس انك تكون فهمت من البوست انت المفروض تتعلم ايه  
واخيرا لو وصلت هنا و البوست أفادك اعمله شير لعله يفيد الشباب اللي محتاجه تبدأ  
دمتم موفقين ⁦❤️⁩